Blitse erken dit was swak poging | Netwerk24
Deur Marnus Kok 26 Januarie 2020 16:15
Die Keniaan Geoffrey Okwach hardloop die afgelope naweek weg vir Muller du Plessis (links), Werner Kok (agter) en Stedman Gans. Foto: Mike Lee vir Wêreldrugby
So sê Neil Powell, afrigter van die nasionale span, nadat Suid-Afrika met die tiende plek in die toernooi tevrede moes wees.
Die Blitsbokke kon nie vir die halfeind kwalifiseer nie, nadat hy teen Engeland (19-21) verloor het. Boonop het Kenia hulle Sondag met 36-14 afgeransel. In die uitspeelwedstryd om die negende plek was Fidji met 12-5 baas.
Waar Suid-Afrika voor die aanvang van die toernooi saam met Nieu-Seeland in die gesamentlike eerste plek in Wêreldrugby se sewesreeks was, het dinge so ’n bietjie verander.
Die Kiwi’s, wat die toernooi gewen het, is steeds in die eerste plek, maar Suid-Afrika is ’n volle 15 punte agter hulle in die tweede plek.
Ja, dit was nie ’n baie goeie toernooi vir ons nie, maar daar is ’n paar positiewe aspekte uit die laaste wedstryd.
“Ja, dit was nie ’n baie goeie toernooi vir ons nie, maar daar is ’n paar positiewe aspekte uit die laaste wedstryd. Ek dink dit was die boodskap vir die ouens (voor die laaste wedstryd teen Fidji): Kom ons gaan kry ’n bietjie momentum en doen wat ons wil doen, en beheer die wedstryd,” sê Powell.
“Vir ’n lang tyd het ons dit gedoen. Ons skep geleenthede, maar kan dan nie drieë gaan druk nie. Dit was die hele naweek die geval.
“Soos teen Kenia het ons lynbreuke gemaak, maar dan nie gaan druk nie. Ons sal baie hard met onsself moet praat, maar ons neem volle verantwoordelikheid vir ons vertoning,” sê hy.
Teen Engeland was Suid-Afrika, wat vroeg met 14-0 voorgeloop het, vrotsig op die verdediging en het ook by die afbreekpunte tweede gekom.
Die Blitsbokke het fisiek tweede gekom teen die Keniane en boonop ’n lustelose vertoning opgedis. So asof hulle nie daar wou wees nie.
In die uitspeelwedstryd teen Fidji het Suid-Afrika aanvanklik goed vertoon en was daar ’n dringendheid te bespeur. Maar slegte verdediging teen die einde en foute by lynstane het die Fidjiane laat seëvier.
Powell erken daardie nederlaag teen Fidji het straks letsels gelos, maar voel tog daar was positiewe aspekte.
“Ons sal beslis na ons vertoning kyk, maar ook hoe ons sielkundig ’n bietjie sterker kan wees om sulke situasies te hanteer.
Ons sal beslis na ons vertoning kyk, maar ook hoe ons sielkundig ’n bietjie sterker kan wees om sulke situasies te hanteer.
“Ons kan net bou op veral ons laaste wedstryd teen Fidji. Dit gaan belangrik wees dat ons dit agter ons sit. Dit was moeilik en nie wat ons wou hê nie.
“Die ouens gaan ’n bietjie negatief wees en ons gaan Maandag en Dinsdag hard met mekaar praat,” sê Powell.
Die Blitsbokke vertrek Maandag na Australië waar die Sydney-toernooi Saterdag begin.
Meer oor: Neil Powell | Suid-Afrika | Hamilton | Sewesrugby | Wereldreeks | Blitsbokke | Afrigter